# **Canllawiau ar lenwi ceisiadau generig**

Gellir cyflwyno ceisiadau generig ar gyfer prosiect ymchwil sy’n rhan o fodiwl a addysgir ac sy’n ymdrin â mwy nag un prosiect ymchwil sy’n ddigon tebyg i’w gilydd. Er enghraifft 1) carfan o fyfyrwyr sy’n gweithio ar un prosiect ymchwil, 2) myfyrwyr unigol sy’n mynd i’r afael â phrosiectau sydd rywfaint yn wahanol, ond sy’n ddigon tebyg i’w gilydd o ran risg, nodau a methodoleg.

Lluniwyd y ddogfen hon er mwyn helpu i arwain Staff Prifysgol Wrecsam trwy’r broses ar gyfer gwneud cais am gymeradwyaeth moesegol generig ar gyfer grŵp o brosiectau myfyrwyr. Gallwch wneud cais am gymeradwyaeth generig os yw’r myfyrwyr yn mynd i’r afael ag un prosiect ymchwil fel rhan o grŵp a oruchwylir yn fanwl neu brosiect unigol a all fod â chysylltiad agos â phrosiectau eraill. Gellir dod o hyd i’r manylion a’r disgwyliadau yn [y weithdrefn ar gyfer prosiectau gradd a phrosiectau ôl-radd a addysgir.](https://mailglyndwrac.sharepoint.com/:b:/s/EthicsSystemDocuments/ESknju-NvGlPsJ4DQ6gKjKABKlLlubZNlVVYpZuGln84pw?e=52pwOP)

Dylai ceisiadau generig gynnig fframwaith ar gyfer y prosiectau ymchwil a gynhelir gan grŵp o fyfyrwyr. Dylai’r cais fod yn sylfaen i’r fframwaith y mae’n rhaid i’r myfyrwyr weithio o’i fewn. Nid oes yn rhaid i’r cais generig fod yn gyfyngol, ond rhaid iddo bennu terfynau ar gyfer lefel y risg, y fethodoleg a’r boblogaeth.

Dylai’r methodolegau ymchwil a ddefnyddir ar gyfer astudiaethau unigol o fewn y rhaglen ymchwil fod yn ddigon tebyg i’w gilydd er mwyn gallu cynnal un asesiad o’r materion moesegol. Risg fach iawn yn unig a ddylai fod yn perthyn i brosiectau gradd a phrosiectau ôl-radd a addysgir sy’n berthnasol i geisiadau generig.

Dim ond trwy gyfrwng [System Moeseg Ymchwil Wrecsam](https://wris.wrexham.ac.uk/main/home) (WRES) y gellir cyflwyno ceisiadau generig. Dylai’r staff ddarllen y [Canllaw Defnyddwyr ar gyfer Ceisiadau Staff](https://mailglyndwrac.sharepoint.com/:b:/s/EthicsSystemDocuments/EVTp1AWYQO9JvTBYIkigPCYBIaDtaNq1QFcN1mZWrNdqXw?e=VcNjOY) i gael arweiniad ynglŷn â sut i gael mynediad at y system a sut i ddechrau cais newydd.

Dylai goruchwylwyr ystyried y canlynol cyn cyflwyno cais generig:

* Dylai’r staff sicrhau mai risg fach iawn yn unig sy’n perthyn i’r holl brosiectau arfaethedig a fydd yn rhan o’r gymeradwyaeth generig. Os bydd strategaeth addysgegol y cwrs yn mynnu bod y myfyrwyr yn mynd i’r afael â phrosiectau sydd â risg gynhenid yn perthyn iddynt, yna dylai arweinydd neu oruchwylydd y rhaglen gynnal trafodaeth gyda’r tîm moeseg ymchwil i sicrhau bod modd cyflwyno cais modiwl generig.
* Bydd arweinydd/goruchwylydd y rhaglen yn paratoi un cais ar gyfer adolygiad moesegol, a bydd yr adolygiad moesegol hwnnw’n berthnasol i’r holl weithgareddau ymchwil a fydd yn rhan o’r modiwl.
* Bydd arweinydd/goruchwylydd y rhaglen yn llunio rhestr o fethodolegau ymchwil cymeradwy y dylid eu defnyddio ym mhrosiectau ymchwil y myfyrwyr. Hefyd, bydd yr arweinydd/goruchwylydd yn sicrhau bod cwricwlwm y cwrs yn cynnwys hyfforddiant yn ymwneud â materion moesegol sy’n gysylltiedig â’r methodolegau hynny.
* Bydd arweinydd/goruchwylydd y rhaglen yn sicrhau bod yr holl fyfyrwyr yn cael eu goruchwylio’n ddigonol wrth iddynt gynllunio’u prosiectau gan ddefnyddio’r rhestr o fethodolegau bennwyd.
* Bydd y cais yn cael ei gyflwyno gerbron Pwyllgor Moeseg Ymchwil y Brifysgol. Bydd y Cadeirydd yn penderfynu a oes modd ystyried y prosiectau ymchwil arfaethedig fel cais ymchwil generig a hefyd bydd yn penderfynu a all Pwyllgor Moeseg Ymchwil y Gyfadran adolygu’r cais.
* Yn achos y myfyrwyr a fydd yn gweithio dan gymeradwyaeth y cais generig, rhaid eu cynnwys yn y cais cyn y gellir dechrau casglu data. Gellir ychwanegu myfyrwyr at y gymeradwyaeth trwy ddiwygio’r system ar-lein. Cyfrifoldeb arweinydd/goruchwylydd y rhaglen yw rhoi gwybod i’r holl fyfyrwyr-ymchwilwyr beth yw telerau’r gymeradwyaeth.
* Y cyfnod hwyaf a ganiateir ar gyfer cais generig yw tair blynedd.

## **Llenwi’r gwahanol adrannau ar gyfer Cais Generig ar System Moeseg Ymchwil Wrecsam**

### Manylion y Prosiect

Bydd Adran 1 yn gofyn ichi nodi’r holl fanylion perthnasol ynglŷn â’ch prosiect.

* Dim ond staff a all gyflwyno cais generig, felly gwnewch yn siŵr eich bod yn dewis ‘Staff’ o blith yr opsiynau ar gyfer ‘**Are you \***’.
* Os oes mwy nag un Goruchwylydd yn gysylltiedig â’r cais generig, rhestrwch bob un.
* Peidiwch ag enwi myfyrwyr unigol yn yr adran hon.
* Ychwanegwch enwau cydweithredwyr allanol at y cais.
* Gwnewch yn siŵr bod dyddiad dechrau eich prosiect wedi ystyried yr amser a gymerir i gael cymeradwyaeth foesegol.
* Y cyfnod hwyaf a ganiateir ar gyfer cais generig yw tair blynedd, felly gellir ychwanegu carfannau newydd o fyfyrwyr bob blwyddyn.
* Os caiff y cais generig ei ariannu, nodwch y manylion canlynol: Enw’r Cyllidwr, Y Swm a Ddyfarnwyd, Rôl ar y Prosiect, Dyddiad y Dyfarniad.
* Os caiff un prosiect ymchwil ei ariannu o fewn y cais generig, bydd yn rhaid cyflwyno cais moeseg unigol.
* Gwnewch yn siŵr eich bod yn dewis ‘YES’ ar gyfer ‘**Is this a generic application to cover a number of student projects? (Note: Students cannot apply for a generic application). \***’.

### Ceisiadau Generig

Yn y rhan hon o’r ffurflen, bydd modd ichi nodi manylion y prosiectau y bydd y myfyrwyr yn mynd i’r afael â nhw a sut y maent yn rhan o fframwaith cais generig. Dylech nodi manylion digonol ar gyfer pob cwestiwn. Sylwer: os na restrir digon o wybodaeth yn y cais, neu os ystyrir nad yw’r prosiectau’n briodol ar gyfer cymeradwyaeth generig, efallai y bydd eich cais yn cael ei ddychwelyd.

* Yn gyntaf, gofynnir ichi restru nodau ac amcanion y prosiectau sy’n berthnasol i’r cais generig a sut y mae’r prosiectau hynny’n perthyn i gwmpas cais generig. Dylai ceisiadau generig gynnig fframwaith ar gyfer y prosiectau ymchwil a gynhelir gan grŵp o fyfyrwyr. Dylai’r cais fod yn sylfaen i’r fframwaith y mae’n rhaid i’r myfyrwyr weithio o’i fewn. Nid oes yn rhaid i’r cais generig fod yn gyfyngol, ond rhaid iddo bennu terfynau ar gyfer lefel y risg, y fethodoleg a’r boblogaeth.
* Gofynnir ichi sut y bydd y myfyrwyr yn cael eu goruchwylio drwy gydol y prosiectau ymchwil. Mae hi’n hanfodol ichi ystyried sut y bydd pob myfyriwr yn cael ei oruchwylio drwy’r prosiect, yn cynnwys pa mor aml y trefnir cyfarfodydd gyda’r myfyrwyr a sut y cofnodir eu cynnydd. Dylid gwneud yn siŵr bod gweithdrefnau ar waith ar gyfer sicrhau bod goruchwylwyr yn mynd ati’n effeithiol i gyfleu’r cyfyngiadau sy’n perthyn i gymeradwyaeth ar y cyd ar gyfer cyd-geisiadau mawr.
* Dylai myfyrwyr sy’n ymgymryd â gwaith ymchwil fod wedi cael hyfforddiant digonol mewn dulliau ymchwil a moeseg ymchwil cyn mynd ati i ddechrau casglu data. Bydd y ffurflen yn gofyn ichi nodi pa hyfforddiant a gynigiwyd. Dylech nodi manylion gweithdai, seminarau neu fodiwlau y bydd y myfyrwyr yn eu cwblhau cyn i’r prosiectau ymchwil ddechrau.
* Bydd y cais yn gofyn ichi nodi pa fethodolegau a ddefnyddir. Nid oes yn rhaid cyfyngu cais generig i un fethodoleg, ond rhaid i’r prosiectau fod yn ddigon tebyg i’w gilydd er mwyn gallu cynnal un asesiad o’r materion moesegol. Dylech nodi manylion yr holl fethodolegau a fydd ar gael i’r myfyrwyr eu defnyddio. Trwy gyflwyno crynodeb o’r modd y bydd pob cynllun/dull ymchwil yn cael ei ddefnyddio, bydd modd helpu’r pwyllgor i asesu’r cais cyffredinol a pha oblygiadau moesegol a allai fod yn berthnasol iddo.
* Bydd y cais yn gofyn ichi nodi manylion am y rhai a fydd yn cymryd rhan yn yr ymchwil ac am y strategaethau recriwtio sydd ar waith. Dylech esbonio’r rhain mor fanwl â phosibl. Os oes gwahanol dechnegau recriwtio i’w cael, dylid trafod a nodi’r rhain ar y ffurflen. Os bydd gwahanol fyfyrwyr yn defnyddio gwahanol ddulliau a samplau o wahanol faint, dylid eu rhestru ar y ffurflen. Ar gyfer ceisiadau generig, dylai’r myfyrwyr ddefnyddio’r un strategaethau recriwtio a defnyddio poblogaethau tebyg pan fo modd.
* Mae gan y Brifysgol dempledi ar gyfer [ffurflenni caniatâd](https://mailglyndwrac.sharepoint.com/:w:/s/EthicsSystemDocuments/Eb_Z9qxZpVtMnx1X6xb3jYUBUSj8W9pesOQUgih8aR8wcg?e=HQgZBB) a [thaflenni gwybodaeth cyfranogwyr](https://mailglyndwrac.sharepoint.com/:w:/s/EthicsSystemDocuments/EYFMzm1qKi1Ppr_idY7UqM4BEZm_A-uH87gbbeWiHR-b5A?e=dOv26q). Dylid nodi manylion am y broses ganiatáu yn y cais. Dylid lanlwytho ffurflenni caniatâd a thaflenni gwybodaeth yr holl brosiectau ar ffurf atodiadau. Os nad yw’r rhain wedi’u datblygu eto, gellir eu cyflwyno ar ôl cael cymeradwyaeth.
* Bydd y cais yn gofyn ichi restru enwau’r myfyrwyr a fydd yn berthnasol i’r cais generig. Pan fo modd, a wnewch chi hefyd ychwanegu teitlau eu prosiectau unigol yn yr adran hon. Sylwer: ni fydd y gymeradwyaeth yn berthnasol i’r myfyrwyr oni chânt eu rhestru yn y cais. Gallwch ychwanegu myfyrwyr newydd at y prosiect ar ôl cael cymeradwyaeth.
* Os bydd y prosiect ymchwil yn dod i gysylltiad â deunyddiau dynol, yn rhyngweithio â chyfranogwyr dynol, yn dod i gysylltiad ag anifeiliaid, yn effeithio ar yr amgylchedd neu’n ymdrin â data personol, bydd rhywfaint o risg yn perthyn iddo. Mae hi’n hanfodol ichi bennu a thrafod y risgiau a’r digwyddiadau niweidiol posibl yn y cais. Dylai myfyrwyr a goruchwylwyr fod yn ymwybodol o’r risgiau a dylent gyflwyno systemau cymorth, protocolau a gweithdrefnau i liniaru a rheoli’r pethau hyn.

### Rheoli Data

* Bydd yr adran hon yn gofyn ichi esbonio sut fath o ddata y byddwch yn ei gasglu a sut y bwriadwch storio, diogelu a dinistrio’r data a gasglwch.
* Pethau i’w hystyried:
* Dylid storio data ymchwil myfyrwyr ar weinydd y Brifysgol neu yng nghyfrif Office 365 y Brifysgol.
* Dylid cadw copïau papur o’r data mewn cwpwrdd clo yn swyddfa’r Goruchwylydd yn y brifysgol.
* Fel arfer, ni fydd data y cafwyd gafael arno fel rhan o brosiectau gradd neu brosiectau ôl-radd a addysgir yn cael ei gadw. Cyfrifoldeb y goruchwylydd yw sicrhau bod unrhyw ddata ymchwil personol a gasglwyd yn ystod prosiectau o’r fath yn cael ei ddileu.
* Dim ond aelodau o’r tîm ymchwil a ddylai gael mynediad at y data.
* Dylai goruchwylwyr gael mynediad at ddata ymchwil myfyrwyr.
* Hefyd, bydd yr adran hon yn eich holi am gyfrinachedd ac anhysbysrwydd y cyfranogwyr a’r data ymchwil a gesglir. Mae hi’n bwysig ichi gyflwyno digon o fanylion ynglŷn â’r broses a roddir ar waith i sicrhau cyfrinachedd ac anhysbysrwydd, a hefyd ynglŷn â’r modd y bydd y broses hon yn cael ei chyfleu i’r myfyrwyr.
* Mae Deddf Diogelu Data 2018 yn gosod cyfyngiadau ar drosglwyddo data personol y tu allan i’r UE. Os ydych yn bwriadu trosglwyddo unrhyw ddata personol y tu allan i’r UE, cysylltwch â’r Swyddfa Ymchwil.
* Yn olaf, mae hi’n hanfodol i Oruchwylwyr ceisiadau generig sicrhau bod yr holl fyfyrwyr yn deall y gofynion o ran rheoli data a’r broses o ran sicrhau anhysbysrwydd a chyfrinachedd. Nid oes yn rhaid cynnwys y rhain gyda’r cais, ond argymhellir bod y myfyrwyr yn llunio eu [Cynllun Rheoli Data](https://mailglyndwrac.sharepoint.com/:w:/s/EthicsSystemDocuments/EQwbw9NGH1NAg93IalooNU4BHTiIVFAYcGQqmYksnFkOJQ?e=hlp3cd) eu hunain a’u bod yn rhoi’r cynllun hwnnw i’w goruchwyliwr er mwyn sicrhau eu bod yn deall y broses rheoli data a’u bod yn dilyn y fframwaith a nodir yn y gymeradwyaeth.

### Llywodraethu

Bydd yr adran hon yn eich holi am ganiatâd llywodraethu o fath arall. Mae hi’n hanfodol ichi ddarllen yr wybodaeth yn ofalus, oherwydd efallai y byddwch angen cymeradwyaeth neu ganllawiau pellach gan adrannau eraill yn y Brifysgol.

### Atodiadau

Dylai’r staff atodi’r dogfennau perthnasol wrth y cais cyn cyflwyno’r cais am gymeradwyaeth. Dylai’r atodiadau hyn gynnwys hysbysebion recriwtio, asesiadau risg, ffurflenni caniatâd, taflenni gwybodaeth cyfranogwyr, offer ymchwil ac ati.

### Cyflwyno

Gwnewch yn siŵr eich bod wedi darllen y polisïau a’r gweithdrefnau perthnasol a nodir yn y rhestr wirio cyn dewis ‘Submit’.

Sylwer: ni fydd pob cais generig yn cael ei gyflwyno gerbron Pwyllgor Moeseg Ymchwil y Brifysgol. Gan ddibynnu ar lefel y risg, byddwn yn cyfeirio eich cais at y pwyllgor mwyaf addas fel y gellir ei adolygu cyn gynted â phosibl.